Okresná prokuratúra Košice I 
Mojmírova 5, 041 47 Košice 1

Sp. zn. : 1 Pv 19/14/8802	Košice I, 24.3.2014
EEČ : 2-63-114-2014

U Z N E S E N I E

Trestná vec:	obvinený XXXXX 
Prečin:	Zneužitie účasti na hospodárskej súťaži podľa § 250 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v Košiciach na Tomášikovej ulici č. 24 v predajni XXXXX v presne nezistenom čase dňa 01.03.2000 v úmysle obohatiť sa uzavrel zmluvu o prenájme s následnou kúpou prenajatej veci č. XXXXX so spoločnosťou XXXXX, XXXXX, XXXXX, predmetom ktorej bola kúpa kombinovanej chladničky zn. Calex CC B355F v hodnote 16.999,- Sk (564,26 EUR), pričom pri uzatváraní zmluvy sa preukázal občianskym preukazom č. XXXXX cestovným pasom č. XXXXX rodným listom na meno XXXXX, výpisom z účtu v banke č. XXXXX na meno obvineného a nepravdivým potvrdením o príjme od zamestnávateľa XXXXX č. 5, XXXXX a následne na mieste uhradil akontáciu vo výške 1.957,- Sk (64,96 EUR) a doposiaľ uhradil splátky vo výške 5.864,- Sk (194,65 EUR), čím uviedol spoločnosť XXXXX, so sídlom v Kežmarku do omylu a spôsobil jej škodu vo výške 389,30 EUR (11.728,- Sk), 

lebo je trestné stíhanie neprípustné podľa § 9 odsek 1 písmeno a

Odôvodnenie:
Uznesením povereného príslušníka Obvodného oddelenia Policajného zboru XXXXX Západ, ČVS: ORP-2833/2-OSV-K2-2005 z 06.07.2005 bolo podľa § 160 ods. 1 Trestného poriadku č. 141/1961 Zb. začaté trestné stíhanie a uznesením ČVS:ORP-3216/2-OSV-KI-2005 zo dňa 02.12.2005 bolo podľa § 163 ods. 1 Trestného poriadku č. 141/1961 Zb. vznesené obvinenie XXXXX za trestný čin podvodu podľa § 250 ods. 1 Trestného zákona č. 140/1961 Zb. účinného v čase spáchania skutku pre skutok, ako je uvedený vo výroku tohto uznesenia.

	Z opisu skutku, ako je uvedený v uznesení o začatí trestného stíhania, ako aj v uznesení o vznesení obvinenia XXXXX, ako aj z listinných dôkazov, ktoré sú súčasťou vyšetrovacieho spisu je nepochybné, že trestný čin podvodu bol dokonaný dňom 01.03.2000, kedy bola spísaná a stranami podpísaná zmluva o prenájme s následnou kúpou prenajatej veci s tým, že k prevzatiu výrobku zo strany obvineného došlo až dňom 08.03.2000. 
	
Podľa § 250 ods. 1 Trestného zákona č. 140/1961 Zb. v znení účinnom v čase spáchania skutku, tzn. do 30.11.2000, sa trestného činu podvodu dopustí ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl a spôsobí tak na cudzom majetku škodu nie nepatrnú, za čo sa potresce odňatím slobody až na dva roky alebo zákazom činnosti alebo peňažným trestom alebo prepadnutím veci. 

Podľa § 67 ods. 1 Trestného zákona č. 140/1961 Zb. v znení účinnom do 30.11.2000, trestnosť činu zaniká uplynutím premlčacej doby, ktorá je
a) dvadsať rokov, ak ide o trestný čin, za ktorý tento zákon v osobitnej časti dovoľuje uložiť výnimočný trest,
b) desať rokov, ak je horná hranica trestnej sadzby odňatia slobody najmenej desať rokov,
c) päť rokov, ak je horná hranica trestnej sadzby odňatia slobody najmenej tri roky,
d) tri roky pri ostatných trestných činoch.

	Podľa § 67 ods. 2 Trestného zákona č. 140/1961 Zb. v znení účinnom do 30.11.2000, sa do premlčacej doby nezapočítava
a) doba, po ktorú nebolo možné páchateľa postaviť pred súd pre zákonnú prekážku,
b) doba, po ktorú sa páchateľ zdržiaval v cudzine,
c) skúšobná doba podmienečného zastavenia trestného stíhania.

Podľa § 67 ods. 3 Trestného zákona č. 140/1961 Zb. v znení do 30.11.2000, premlčanie trestného stíhania sa prerušuje
a) vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa, alebo
b) ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší. 

Podľa § 67 ods. 4 Trestného zákona č. 140/1961 Zb. v znení do 30.11.2000, prerušením premlčania sa začína nová premlčacia doba.

Z odpisu registra trestov obvineného je zrejmé, že tento bol v priebehu plynutia premlčacej doby právoplatne odsúdený trestným rozkazom Okresného súdu XXXXX II sp. zn. XXXXX za rovnaký trestný čin, a to trestný čin podvodu podľa § 250 ods. 1 Trestného zákona č. 140/1961 Zb. v znení účinnom v čase spáchania skutku. 

Z trestného rozkazu Okresného súdu XXXXX II č.k. XXXXX zo dňa 18.09.2003, ktorý nadobudol právoplatnosť u obvineného XXXXX dňa 21.04.2004 vyplýva, že súdeného skutku sa menovaný dopustil v dňoch 22.09.2000 a 19.10.2000.   

Z úradného záznamu zo dňa 16.11.2005 vyplýva, že obvinený na adrese trvalého pobytu nebýva a už asi rok (cca od 2004) a od tohto času by sa mal  zdržiavať v Belgicku. 
 
Z citovaných zákonných ustanovení je teda zrejmé, že k premlčaniu trestného stíhania obvineného za skutok, ktorý je predmetom tohto trestného stíhania, došlo uplynutím troch rokov od dokonania skutku za ktorý bol právoplatne odsúdený Okresným súdom XXXXX II, teda najneskôr dňom 19.10.2003, t.j. ešte pred začatím predmetného trestného stíhania. 

	Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

	Podľa § 9 ods. 1 písm. a) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie premlčané. 

Na základe vyššie uvedených skutočností bolo potrebné trestné stíhanie zastaviť, nakoľko bolo zistené, že toto bolo premlčané už v čase vydania uznesenia o začatí trestného stíhania. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Erika Konkolyová
prokurátorka